钦定古今图书集成/明伦汇编/氏族典/第153卷 > 袁珙
## 钦定古今图书集成/明伦汇编/氏族典/第153卷 > 袁珙

按《名山藏方技记》：珙字廷玉，鄞人。高祖镛，宋末进士。
元压境，镛不屈，死烈火中。其家十七人闻变，俱赴水
死。有沈、朱二仆，保其遗孤。珙少游海上，遇异僧别古
崖于落伽山，奇之，曰：“公眼光如电，当以术显。”乃授之
相术。其法，占者至，候二鼓或五鼓，燃炬对坐，独视其
形状气色，更参以所生年月，百无一失。珙在元时，已
擅名天下矣，珙于九流百氏莫不涉究，好为歌诗，酒
酣击缶，仰天豪吟。所居鄞城西屋，前后树柳，自号柳
庄。洪武初，见姚广孝嵩山寺，曰：“公非直名缁，刘秉忠
之俦也。”后广孝应选入燕邸，密言珙燕王，王隶珙尺
籍中，托取之，与其子忠彻俱至。王选卫士九人，操弓
矢，杂入酒肆，拉之饮。珙前引王裾长跪呼殿下。九人
者哂曰：“妄也。”珙言益切。王起入宫，召珙曰：“间者何以
知吾王也？”对曰：“殿下操弓矢肆中，臣望见殿下手皱
而瘦，龙掌也。”因凝谛良久，稽首曰：“殿下年四十，髯当
过脐，必为苍生真主，坐致太平二十馀年。”王悦，留珙，
珙遇列较散卒，往往许以公侯大臣，王恐其语流闻，
遣还乡。即位，召入见，官太常丞，授忠彻鸿胪序班，赐
赉甚厚。既营北京，父子扈从，出入禁庭。立储之议，帝
意有所属者累年，使珙相仁宗，曰：“人主也。”使相宣宗，
曰：“天子万年。”于是竟定。而仁宗为皇太子时，忠彻言
太子前不逊，及即位，欲诛之，得夏原吉谏止。宣庙中
言：上前七日之内，宗室有谋上者，果报汉王反。其他
游诸公间，往往有记其事者。珙有孝行，性抗直，能辅
人以义。忠彻外虽如父，内险陂。正统中，坐矜傲下狱。
《忠彻》仕终尚宝卿，年八十馀卒。